ดีแทคปรับแผนหาทุนทำ3จี
สบช่องดอกเบี้ยต่ำขายหุ้นกู้กู้แบงก์ปีนี้เร่งลงทุน1.25หมื่นล.รอโกยปีหน้า
22 พ.ค. 2556

สบช่องดอกเบี้ยต่ำขายหุ้นกู้กู้แบงก์ปีนี้เร่งลงทุน1.25หมื่นล.รอโกยปีหน้า
DTAC ฉวยจังหวะดอกเบี้ย ยังต่ำ เล็งกู้แบงก์ ออกหุ้นกู้ ลุยลงทุน 3จี 3.4 หมื่นล้าน
น.ส.ฉัตรสุดา สันตานนท์ หัวหน้าฝ่ายนักลงทุนสัมพันธ์ บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยว่า บริษัทเตรียมจะกู้เงินจากธนาคารพาณิชย์หรือระดมทุนด้วยการออกหุ้นกู้ เพื่อนำมาลงทุนสร้างโครงข่าย 3จี ซึ่งในแผนลงทุน 3 ปี (2556-2558) บริษัทจะใช้เงินประมาณ 3.4 หมื่นล้านบาท
ทั้งนี้ บริษัทตัดสินใจเปลี่ยนแผนในการหาเงินมาลงทุนจากเดิมที่คาดว่าจะใช้กระแสเงินสดจากการดำเนินงาน เปลี่ยนมากู้เงินหรือออกหุ้นกู้เพราะมองว่าแนวโน้มอัตราดอกเบี้ยยังอยู่ในระดับต่ำ จึงน่าจะเป็นจังหวะที่เหมาะสม
นอกจากนั้น บริษัทอาจเพิ่มงบลงทุนการขยายโครงข่าย 3จี ในปี 2556 มากขึ้นอีก จากปัจจุบันตั้งงบลงทุนไว้ที่ 1.25 หมื่นล้านบาท ปรับเพิ่มขึ้นมาแล้วหนึ่งครั้ง จากก่อนหน้าจะใช้เพียง 8,000 ล้านบาท เนื่องจากลูกค้ามีความต้องการใช้มือถือที่รองรับโครงข่าย 3จี เพิ่มขึ้น
“แม้ว่าจะมีการปรับเพิ่มงบลงทุนของปี 2556 เพิ่มขึ้น แต่สุดท้ายแล้วงบลงทุน 3จี 3 ปี ของบริษัทก็จะยังอยู่ในวงเงินรวมไม่เกิน 3.4 หมื่นล้านบาท” น.ส.ฉัตรสุดา กล่าว
บริษัทตั้งเป้าจะขยายโครงข่าย 3จี เพื่อให้สามารถบริการคลื่นสัญญาณโทรศัพท์ 3จี ครอบคลุมพื้นที่ 80% ของประชากร จากปัจจุบันครอบคลุม 30% ของประชากร
สำหรับเป้าหมายการดำเนินงานในปีนี้ยังคงเดิม คือรายได้จะเติบโตตัวเลขหลักเดียว แต่ไม่เกิน 10% และจะรักษาอัตราหนี้สินต่ออีบิตดาให้อยู่ในระดับไม่เกิน 2เท่า จากปัจจุบันอยู่ที่ 0.6 เท่า แต่หากบริษัทมีการกู้เงินเพิ่มก็อาจจะทำให้สัดส่วนหนี้ต่ออีบิตดาเพิ่มขึ้นในระดับ 2 เท่าได้
“การลงทุนขยายเครือข่ายเพื่อรองรับการบริการ 3จี ซึ่งผู้ให้บริการเริ่มมีการลงทุนและแข่งขันกันสูงขึ้น น่าจะเห็นสภาพการแข่งขันและรายได้ที่ชัดเจนตั้งแต่ปี 2557 เป็นต้นไป” น.ส.ฉัตรสุดา กล่าว
ทั้งนี้ ในงวดไตรมาสแรก ปี 2556 DTAC มีกำไรสุทธิ 2,766.39 ล้านบาท เพิ่มขึ้นเล็กน้อยจากงวดเดียวกันของปีก่อนที่มีกำไรสุทธิ 2,732.02 ล้านบาท
บล.ธนชาต แนะนำซื้อให้ราคาเป้าหมายใหม่ที่ 160 บาท หลังประกาศงบไตรมาสแรกออกมาดีกว่าคาด ทำให้ปรับเพิ่มประมาณการกำไรอีก 14% และกำไรต่อหุ้นเติบโตที่แข็งแกร่ง โดยปัจจัยสนับสนุนหลักคือรายได้ดาต้าที่เพิ่มขึ้น จากการใช้สมาร์ทโฟนที่เพิ่มขึ้นและการเปิดตัว 3จี บนคลื่น 2.1GHz ในเดือน มิ.ย. 2556 และการเพิ่มขึ้นของอัตรากำไรจากการดำเนินงานที่สะท้อนค่าใช้จ่ายโรมมิ่งที่ต่ำลง คาดว่าดาต้าของบริษัทจะเติบโตที่ 69% ในปี 2556 และ 40% ในปี 2557
นักวิเคราะห์ บล.ดีบีเอส วิคเคอร์ส (ประเทศไทย) คงคำแนะนำ “ซื้อ” ราคาเป้าหมายที่ระดับ 335 บาท/หุ้น โดยปัจจัยขับเคลื่อนราคาหุ้นคือการโอนย้ายลูกค้าจำนวนมากไปยังเครือข่าย 3จี
ความกังวลต่อการดำเนินงานผ่อนคลายลง หลังจากนักลงทุนค่อนข้างประทับใจกับการโอนย้ายลูกค้าของ บริษัท แอดวานซ์ อินโฟร์ เซอร์วิส (ADVANC) ไปยังเครือข่าย 3จี ที่เร็วกว่าที่คาดไว้ จำนวน 1 ล้านราย ภายใน 1 เดือน เช่นเดียวกับความกังวลต่อความเสี่ยงด้านกฎเกณฑ์ต่างๆ ที่ลดลงอย่างมาก แต่คาดว่า ADVANC จะลดอัตราโรมมิ่งสำหรับเครือ ข่าย 3จี ลงในปีหน้า